**Երիտասարդ Մաո Ցզե Դունի արձան** (չինարեն՝ 毛泽东青年艺术雕塑), Չինաստանի Հունյան նահանգի Չանշա քաղաքը երիզող Սյանցզյան գետի Ցզյույչժոու կղզում գտնվող քանդակ։

Կենսագրություն
--------------

Մաո Ցզե Դունը ծնվել է 1893 թվականի դեկտեմբերի 26-ին Հունան նահանգի Շաոշան գյուղում` նահանգի մայրաքաղաք Չանշայից քիչ հեռու։ Մանուկ հասակում Մաոն ընկերների հետ զբոսնել է Ցզյույչժոու կղզում (անգլ.՝ Orange Isle) և լողացել Սյանցզյան գետում։ Սինհայական հեղափոխության ժամանակ Մաոն գտնվել է Չանշայում և 1913-1918 թվականներին ուսանել Հունանյան № 1 մանկավարժական ուսումնարանում։ Այնտեղ նա խորամուխ է եղել փիլիսոփաների և հեղափոխականների գաղափարների մեջ։ Այնուհետ նա գնացել է Պեկին, երկար շրջագայել երկրում՝ հաստատվելով Շանհայում։ Կոմունիստական կուսակցության և Գոմինդանի շարքերում ծավալած գործունեության պատճառով նա ֆիզիկապես և հոգեպես հյուծվել էր։ Ուստի որոշել է վերադառնալ Շաոշան, որտեղ հետագայում մասնակցել է գյուղացիների ռազմական և տեսական նախապատրաստմանը։ 1925 թվականի ձմռանն այդ գործունեությունը գրավել է տեղական իշխանությունների ուշադրությունը, և Մաո Ցզե Դունը ստիպված է եղել հեռանալ։

Կառուցում
---------

Քանդակի համապատկեր
2007 թվականին Հունյան նահանգի կառավարությունը, Չինաստանի կոմունիստական կուսակցության քաղկոմն ու Չանշա քաղաքի վարչակազմն սկսել են հուշարձանի կառուցման աշխատանքները, որի համար պահանջվել է կարմիր գրանիտի 8000 բլոկ՝ ընդհանուր 2000 տոննա կշռով, որը բերվել էր Ֆուցզյան նահանգից։ Քանդակի կառուցման ծախսերը կազմել են 300 միլիոն յուան (35 միլիոն ԱՄՆ դոլար)։ Քանդակագործներից մեկը՝ Սի Լե-Վին, ասել է. «32-ամյա Մաոյի կերպարն ստեղծելիս մենք ջանացել ենք զերծ մնալ կարծրատիպերից»։ Ցզե Դունի աղջիկը՝ Շաո Խուանը, և թոռը՝ Մաո Սինյունը, քանդակը շատ են հավանել։

2009 թվականի դեկտեմբերի 20-ին՝ Մաոյի 116-ամյակի կապակցությամբ, տեղի է ունեցել արձանի բացման արարողությունը։

Ստեղծագործություն
-----------------

Հուշարձանը մարմնավորում է երիտասարդ Մաո Ցզե Դունին 1925 թվականին՝ քամուց ծփացող վարսերով։ Արձանի երկարությունը 83 մետր է, լայնությունը՝ 41 մետր, բարձրությունը՝ 32 մետր։ Արձանի հարակից 3500 մ² մակերեսով տարածքում կա հուշահամալրային թանգարան, որտեղ ցուցադրված է Մաոյի և նրա համախոհների գործունեությունը։ Այնտեղ տեղակայված է նաև Մաո Ցզե Դունի արվեստի և պոեզիայի գիտահետազոտական ինստիտուտը։

Հետաքրքիր փաստեր
----------------

* 2013 թվականի դեկտեմբերի 3-ին ավարտվել են հուշարձանի՝ մեկ ամիս տևած մաքրման աշխատանքները, որից հետո այն վերաբացվել է։

Ծանոթագրություններ
------------------

1. ↑  "Changsha Orange Isle" Archived 2014-03-12 at the Wayback Machine.
2. ↑  "伟人伫立橘洲头 毛泽东雕像背后的故事" (на китайском). Ifeng
3. ↑  Путешествие в землю аватаров
4. ↑  Schram 1966, pp. 82, 90–91
5. ↑  Schram 1966, p. 83
6. ↑  "«《毛泽东青年艺术雕塑今日安装完毕》» (на китайском). Ifeng". Արխիվացված է the original 2019 թ․ ապրիլի 4-ին. Retrieved 2019 թ․ հոկտեմբերի 19.
7. ↑  "青年毛泽东雕塑伫立橘子洲头 (на китайском). Changsha Evening News". Արխիվացված է the original 2011 թ․ հուլիսի 7-ին. Retrieved 2019 թ․ հոկտեմբերի 19.
8. ↑  Статуя Мао Цзэдуна в Чанше
9. ↑  "A new face for Chairman Mao". Արխիվացված է the original 2009 թ․ նոյեմբերի 6-ին. Retrieved 2019 թ․ հոկտեմբերի 19.
10. ↑  "Скульптура молодого Мао Цзэдуна засияла в провинции Хунань". Արխիվացված է the original 2017 թ․ ապրիլի 28-ին. Retrieved 2019 թ․ հոկտեմբերի 19.
11. ↑  В Чанша почистили скульптуру молодого Мао Цзэдуна \_russian.china.org.cn